Β4-0731/95

Ψήφισμα σχετικά με το ρατσισμό, την ξενοφοβία και τον αντισημιτισμό

Το Ευρωπαϊκό Κοινοβούλιο,

- έχοντας υπόψη την κοινή Δήλωση του Ευρωπαϊκού Κοινοβουλίου, του Συμβουλίου, των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου και της Επιτροπής εναντίον του ρατσισμού και της ξενοφοβίας της 11ης Ιουνίου 1986 ((ΕΕ C 158 της 25.6.1986, σ. 1)), και όλα τα ψηφίσματα που εγκρίθηκαν στη συνέχεια επί του εν λόγω θέματος,

- έχοντας υπόψη τα συμπεράσματα των εξεταστικών επιτροπών του για το ρατσισμό και την ξενοφοβία ((Α2-0160/85 και Α3-0195/90)) και τα ψηφίσματά του της 21ης Απριλίου 1993 ((ΕΕ C 150 της 31.5.1993, σ. 127)) και της 2ας Δεκεμβρίου 1993 ((ΕΕ C 342 της 20.12.1993, σ. 19)) για το ρατσισμό και την ξενοφοβία, της 20ής Απριλίου 1994 για την εθνοκάθαρση ((ΕΕ C 128 της 9.5.1994, σ. 221)) και της 27ης Οκτωβρίου 1994 για το ρατσισμό και την ξενοφοβία ((ΕΕ C 323 της 21.11.1994, σ. 154)), και επιμένοντας στις συστάσεις που περιέχονται σ' αυτά,

- έχοντας υπόψη τα συμπεράσματα του Ευρωπαϊκού Συμβουλίου της Κέρκυρας της 24 και 25 Ιουνίου 1994 για το ρατσισμό και την ξενοφοβία,

- έχοντας υπόψη το άρθρο 14 της Σύμβασης του 1950 για την Προστασία των Δικαιωμάτων του Ανθρώπου και των Θεμελιωδών Ελευθεριών, το οποίο προβλέπει ότι «η άσκηση των δικαιωμάτων και των ελευθεριών που προβλέπει η Σύμβαση εξασφαλίζεται αδιακρίτως φύλου, φυλής, χρώματος, γλώσσας, θρησκείας, πολιτικών ή άλλων απόψεων...»,

- έχοντας υπόψη το άρθρο ΣΤ, παράγραφος 2 της Συνθήκης για την Ευρωπαϊκή Ένωση,

Α. έχοντας υπόψη ότι ο ρατσισμός, η ξενοφοβία, ο αντισημιτισμός και οι στρατηγικές εθνοκάθαρσης και απελάσεων έχουν προκαλέσει μεγάλες συγκρούσεις και δεινά σε διάφορες περιφέρειες και έθνη της Ευρώπης καθ' όλη την ιστορία της, έχουν αφήσει βαθιά και μόνιμα τραύματα και αφθονούν ακόμη και σήμερα καθώς πλησιάζει το τέλος του 20ού αιώνα,

Β. έχοντας υπόψη ότι οι πολίτες της Ένωσης που ασκούν το δικαίωμα της ελεύθερης κυκλοφορίας, αλλά και στην καθημερινή τους ζωή ενδέχεται να καταστούν θύματα ρατσισμού, ξενοφοβίας και αντισημιτισμού,

Γ. έχοντας υπόψη ότι η Επιτροπή πρέπει να ερευνήσει τη δυνατότητα σύναψης, εν τω μεταξύ, μιας προσωρινής διοργανικής συμφωνίας η οποία θα μπορούσε να επιτρέψει ήδη την επίτευξη προόδων όσον αφορά την αντιμετώπιση του ρατσισμού και της ξενοφοβίας σε ευρωπαϊκό επίπεδο,

Δ. έχοντας υπόψη ότι οι πολίτες τρίτων χωρών που ζουν στην Ευρωπαϊκή Ένωση ή την επισκέπτονται πρέπει να προστατεύονται από το ρατσισμό, την ξενοφοβία, τον αντισημιτισμό και τις τρομοκρατικές επιθέσεις το ίδιο αποτελεσματικά με όλους τους πολίτες της Ένωσης,

Ε. έχοντας υπόψη ότι ο αριθμός των επιθέσεων εναντίον μεταναστών αμφοτέρων των φύλων, προσφύγων και μελών μειονοτήτων έχουν αυξηθεί στα κράτη μέλη και έχουν προκαλέσει αρκετούς θανάτους,

ΣΤ. έχοντας υπόψη ότι ο ρατσισμός, η ξενοφοβία και ο αντισημιτισμός πρέπει να αντιμετωπισθούν κυρίως σε τοπικό και εθνικό επίπεδο,

Ζ. έχοντας υπόψη ότι υπάρχει, ωστόσο, μια θεμελιώδης ευρωπαϊκή διάσταση η οποία βασίζεται στην ελεύθερη κυκλοφορία των προσώπων και στο γεγονός ότι οι διαφορές μεταξύ των νομοθεσιών συνεπάγονται ότι συμπεριφορές ή ενέργειες που δεν επιτρέπονται σε ένα κράτος μέλος μπορούν παρ' όλα αυτά να φθάσουν στο κράτος αυτό δια μέσου των συνόρων ενός άλλου κράτους μέλους ή των εξωτερικών συνόρων της Κοινότητας,

Η. έχοντας υπόψη ότι η αμφιβολία όσον αφορά τις αρμοδιότητες της Κοινότητας για την καταπολέμηση του ρατσισμού, της ξενοφοβίας και του αντισημιτισμού την εμπόδισαν να εγκρίνει και άλλες αποφάσεις εκτός από την ανωτέρω κοινή δήλωση,

Θ. έχοντας υπόψη ότι ένας από τους Επιτρόπους ορίσθηκε ως αρμόδιος για την καταπολέμηση του ρατσισμού και της ξενοφοβίας,

1. θεωρεί ότι η ελεύθερη κυκλοφορία των προσώπων στην Ευρωπαϊκή Ένωση και η ευρωπαϊκή ιθαγένεια, σε συνδυασμό με την προαγωγή των ανθρωπίνων δικαιωμάτων και των θεμελιωδών ελευθεριών μέσα και έξω από την Ένωση, καθιστούν αναγκαίο να μην υπάρχει ρατσιστική, ξενοφοβική ή αντισημιτική δράση στην Ευρωπαϊκή Ένωση[semigr ]

2. εφιστά την προσοχή της Συμβουλευτικής Επιτροπής για το Ρατσισμό και την Ξενοφοβία στο γεγονός ότι ο ρατσισμός, η ξενοφοβία και ο αντισημιτισμός μπορούν να αντιμετωπισθούν αποτελεσματικά μόνον εάν οι εθνικές πολιτικές δεν αντιμάχονται η μια την άλλη ούτε επιτρέπουν την εκδήλωση ή την προαγωγή του ρατσισμού, της ξενοφοβίας και του αντισημιτισμού δια μέσου των συνόρων[semigr ]

3. ζητεί όπως οι αρμόδιες αρχές της Ευρωπαϊκής Ένωσης κληθούν να εξασφαλίσουν ότι οι επιτρεπτοί περιορισμοί επί της ελεύθερης κυκλοφορίας των εμπορευμάτων και των προσώπων, οι οποίοι περιέχονται στα άρθρα 35 και 56 αντιστοίχως της Συνθήκης ΕΚ για λόγους «δημόσιας τάξης» ή «δημόσιας ασφάλειας» θα καλύπτουν κάθε γραπτό υλικό, δίσκους, βίντεο, ταινίες ή άλλα μέσα επικοινωνίας, συμπεριλαμβανομένων των ηλεκτρονικών, τα οποία προπαγανδίζουν το ρατσιστικό μίσος, καθώς και πρόσωπα για τα οποία υπάρχει βεβαιότητα ότι επιδίδονται στην ρατσιστική προπαγάνδα.

4. συνιστά να εισηγηθεί η Επιτροπή πρόταση οδηγίας κατά των διακρίσεων[semigr ]

5. θεωρεί αναγκαίο για την Επιτροπή να μελετήσει τρόπους με τους οποίους η Κοινότητα, σεβόμενη την αρχή της επικουρικότητας, μπορεί να ενεργήσει κατά του ρατσισμού, της ξενοφοβίας, του αντισημιτισμού και της άρνησης του Ολοκαυτώματος σε ευρωπαϊκό επίπεδο[semigr ]

6. χαιρετίζει τη δημιουργία ενός Ευρωπαϊκού Παρατηρητηρίου που θα καταγραφεί τα κρούσματα ρατσισμού και ξενοφοβίας στην Ένωση[semigr ]

7. θεωρεί ότι, πριν από τη ρητή ενσωμάτωση στη Συνθήκη του 1996 της κοινοτικής αρμοδιότητας στον εν λόγω τομέα, χρειάζεται ένας προσωρινός οργανισμός που να εξασφαλίζει τη συνέχιση των σχετικών προόδων της Ένωσης[semigr ]

8. θεωρεί ότι δεν χρειάζονται νέα ή άλλα κοινοτικά όργανα, εκτός από τα ανωτέρω, αλλά χρειάζεται μάλλον να αναπτυχθούν τα ήδη υφιστάμενα και να ενσωματωθούν στην κανονική δομή της Ένωσης[semigr ]

9. εκφράζει την επιθυμία όπως, σε περίπτωση που υπάρχει κίνδυνος πραγματοποίησης επαφών δια μέσου των συνόρων κράτους μέλους μεταξύ οργανώσεων ή ατόμων με ρατσιστική, ξενόφοβη ή αντισημιτική συμπεριφορά, η Europol μελετά τις ποινικές πτυχές[semigr ]

10. καλεί τα κράτη μέλη να εκπαιδεύσουν τους κοινωνικούς λειτουργούς, την αστυνομία και τους δικαστικούς ώστε να μεταχειρίζονται τις μειονότητες στην Ευρωπαϊκή Ένωση κατά τρόπο συμβιβάσιμο με την ανθρώπινη αξιοπρέπεια, και να θεσπίσουν μέτρα για την αντιμετώπιση των παραβιάσεων[semigr ]

11. υπογραμμίζει ότι, μετά την αναθεώρηση των συνθηκών, η Ευρωπαϊκή Κοινότητα πρέπει να αποκτήσει σαφείς αρμοδιότητες που θα της επιτρέπουν να αναλάβει δράση, δεδομένου ότι το πρόβλημα του ρατσισμού, της ξενοφοβίας και του αντισημιτισμού, ενόψει του διασυνοριακού του χαρακτήρα, δεν μπορεί να αντιμετωπισθεί αποτελεσματικά σε τοπικό επίπεδο και μόνο από τα κράτη μέλη[semigr ]

12. υπογραμμίζει τον ουσιώδη ρόλο που οφείλουν να διαδραματίσουν τα μέσα μαζικής ενημέρωσης, αντιτασσόμενα στο φυλετικό μίσος και στις φυλετικές προκαταλήψεις και προωθώντας την ανεκτικότητα και την αλληλεγγύη[semigr ] τα καλεί λοιπόν να ενημερώνουν με αντικειμενικότητα το κοινό για τους κινδύνους που ενέχουν ο ρατσισμός, η ξενοφοβία και η αδιαλλαξία.

13. κρίνει αναγκαίο να εισαχθούν και να ενισχυθούν σε εθνικό και κοινοτικό επίπεδο δυναμικές πολιτικές για την εκπαίδευση και τη νεολαία που θα δίδουν, υπεράνω όλων, έμφαση στον αγώνα κατά της αδιαλλαξίας, του ρατσισμού και της ξενοφοβίας.

14. ελπίζει ότι το Συμβούλιο θα παράσχει πλήρη υποστήριξη στην αύξηση των κοινοτικών πιστώσεων που διατίθενται για την καταπολέμηση του ρατσισμού, της ξενοφοβίας και του αντισημιτισμού, και καλεί την Επίτροπή να ενισχύσει αντιρατσιστικές ενώσεις και πρωτοβουλίες[semigr ]

15. αναθέτει στον Πρόεδρό του να διαβιβάσει το παρόν ψήφισμα στη Συμβουλευτική Επιτροπή για το Ρατσισμό και την Ξενοφοβία, το Συμβούλιο, την Επιτροπή, την Οικονομική και Κοινωνική Επιτροπή, το Συμβούλιο της Ευρώπης και τις κυβερνήσεις και τα κοινοβούλια των κρατών μελών και των υποψήφιων για ένταξη χωρών.